《小亭前白牡丹》
宋代·张明中

旧说花王称洛苏，洛苏还识此花无。
紫绡层出黄金蕊，粉面仍花白玉肤。
带雨含情挥泪重，迎风无力欲人扶。
不堪老大浑无味，妒见渠侬美且都。

作者简介：张明中，号敬斋，生平不详。《谢惠诗》有“语带诚斋句妙香”句，当为杨万里以后人，姑据《诗渊》次于刘克庄后。有《言志集》（《诗渊》），已佚。　张明中诗，据《永乐大典》、《诗渊》所录，编为一卷。